A BIZOTTSÁG HATÁROZATA
(2005. november 3.)
a lóverseny, lovassportrendezvények vagy kulturális események céljára szánt törzskönyvezett lovak ideiglenes kivitele utáni újrabehozatalára vonatkozó állat-egészségügyi feltételekről és a szükséges állatorvosi bizonyítványokról szóló 93/195/EGK határozat módosításáról
(az értesítés a C(2005) 4186. számú dokumentummal történt)
(EGT vonatkozású szöveg)
(2005/771/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a lófélék mozgására és harmadik országból történő behozatalára irányadó állat-egészségügyi feltételekről szóló, 1990. június 26-i 90/426/EGK tanácsi irányelvre és különösen annak 19 cikke ii. bekezdésére (1),
mivel:
(1)
A 93/195/EGK bizottsági határozat (2) II. mellékletében meghatározott általános szabály szerint a lóverseny, lovassportrendezvények és kulturális események céljára szánt törzskönyvezett lovak újrabehozatala a határozat I. mellékletében az ugyanabba az osztályba sorolt harmadik országokba történő, 30 napot meg nem haladó időtartamú ideiglenes kivitelt követően engedélyezett.
(2)
Az olimpiai játékokon, az azt előkészítő sportrendezvényeken és a paralimpián részt vevő törzskönyvezett lovakat a vendéglátó ország illetékes hatósága, a rendező szervezet és Nemzetközi Lovassport Szövetség (International Federation for Equestrian Sports - FEI) állatorvosi felügyelete alá kell helyezni.
(3)
Figyelembe véve az állatorvosi felügyelet mértékét és azt a tényt, hogy az érintett lovakat távol tartják a rosszabb egészségi állapotú állatoktól, az ideiglenes kivitel időtartamát célszerű legfeljebb 90 napra meghosszabbítani, és ennek megfelelően kell meghatározni az olimpiai játékok - beleértve az előkészítő sportrendezvényeket és a paralimpiát is - céljára szánt törzskönyvezett lovak ideiglenes kivitelét követő újrabehozatalra vonatkozó állat-egészségügyi feltételeket és a szükséges állatorvosi bizonyítványokat.
(4)
A 93/195/EGK határozatot ezért ennek megfelelően módosítani kell.
(5)
Az ebben a határozatban foglalt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
1. cikk
A 93/195/EGK határozat a következőképpen módosul:
1.
A 1. cikk az alábbi francia bekezdéssel egészül ki:
„-
az olimpiai játékok, az azt előkészítő sportesemények és a paralimpia lovassportrendezvényein vettek részt, és megfelelnek az e határozat IX. mellékletében meghatározott egészségügyi bizonyítványmintában rögzített követelményeknek.”
2.
A melléklet szövege IX. mellékletként egészíti ki a határozatot.
2. cikk
Ennek a határozatnak a tagállamok a címzettjei.
Kelt Brüsszelben, 2005. november 3-án.